仙杏山
作者：周邦彥
朝代：宋

paragraphs: 仙人藥光明夜燭，種杏碧山如種玉。
春風裂石鳳收花，赤頰離離照山谷。
卿雲承日作陰潤，猛虎守山防採斸。
高真筐篚入時貢，拜望通明薦新熟。
珠旒頷首一破顔，氣壓蟠桃羞若木。
自從移植近星榆，山水無光靈鬼哭。
長松枯倒流液盡，櫂頼牽藤多樸樕。
我思百年訪靈異，羽褐雖存言語俗。
本非民土宰官身，欲斷人間烟火穀。
行尋幽洞覓丹砂，儻見臞仙騎白鹿。
便應執箒洗仙壇，不用纖纖掃塵竹。